PRILOGA K ZAKONODAJNI RESOLUCIJI

IZJAVE KOMISIJE

Linearni faktor zmanjšanja

Sistem EU za trgovanje z emisijami je osrednji instrument EU za uresničitev njenega podnebnega cilja omejitve povišanja svetovne povprečne temperature na precej manj kot 2 oC nad predindustrijsko ravnjo, kot je bilo dogovorjeno s Pariškim sporazumom. V skladu s tem ciljem ter podnebno in energetsko politiko do leta 2030 sta pregled sistema EU za trgovanje z emisijami in povečanje linearnega faktorja zmanjšanja z 1,74 % na 2; 2 % prva koraka k uresničitvi cilja EU za zmanjšanje emisij toplogrednih plinov v Uniji za vsaj 40 % do leta 2030. Komisija se zaveda, da so potrebna nadaljnja prizadevanja in bolj ambiciozni cilji za dosego cilja EU glede emisij toplogrednih plinov do leta 2050, da bi zmanjšali emisije toplogrednih plinov v skladu z doseganjem dolgoročnih ciljev Pariškega sporazuma in je v svoji oceni učinka, ki je priložena okviru podnebne in energetske politike do leta 2030, navedla, da bi bilo za omejitev zgornje meje na tej ravni potrebno nadaljnje povečanje linearnega faktorja zmanjšanja do leta 2050. Komisija se zavezuje, da bo pri prihodnjem pregledu te direktive preučila povečanje linearnega faktorja zmanjšanja v luči razvoja dogodkov na mednarodni ravni, ki zahtevajo zaostritev politik in ukrepov Unije.

Emisije iz pomorskega prometa

Komisija je seznanjena s predlogom Evropskega parlamenta. Aprila 2018 naj bi Mednarodna pomorska organizacija (IMO) odločala o začetni strategiji za zmanjšanje emisij toplogrednih plinov iz ladij. Komisija bo hitro ocenila in ustrezno poročala o rezultatu, zlasti o ciljih v zmanjšanja emisij in seznamu ukrepov za njihovo doseganje, vključno s časovnim načrtom za sprejetje takih ukrepov. Pri tem bo preučila, kateri nadaljnji ukrepi so primerni za zagotovitev pravičnega prispevka tega sektorja, vključno z nadaljnjim ukrepanjem, ki ga predlaga Parlament. V okviru novih zakonodajnih ukrepov na področju emisij toplogrednih plinov v pomorstvu bo Komisija ustrezno upoštevala spremembe v zvezi s tem, ki jih je sprejel Evropski parlament.

Pravičen prehod v regijah, ki pridelujejo veliko premoga in so zelo ogljično intenzivne

Komisija ponovno poudarja zavezo, da bo oblikovala posebno pobudo, ki bo v državah članicah zagotavljala podporo po meri za pravičen prehod v regijah, ki pridelujejo veliko premoga in so zelo ogljično intenzivne.

V ta namen bo sodelovala z deležniki iz teh regij, da bi zagotovila smernice, zlasti za dostop do ustreznih skladov in programov ter njihovo uporabo, ter spodbujala izmenjavo dobrih praks, vključno z razpravami o industrijskih načrtih in potrebah po preusposabljanju.

Zajemanje in uporaba ogljika

Komisija je seznanjena s predlogom Evropskega parlamenta, da bi emisije, ki se dokazano zajemajo in uporabljajo in so zato trajno vezane, izvzeli iz obveznosti predaje pravic po sistemu EU za trgovanje z emisijami. Te tehnologije še niso dovolj zrele za odločitev o njihovi prihodnji regulativni obravnavi. Glede na tehnološki potencial tehnologij zajemanja in uporabe CO2 se Komisija zavezuje, da bo v naslednjem obdobju trgovanja preučila njihovo regulativno obravnavo, da bi ob morebitnih prihodnjih pregledih direktive preučila, ali so potrebne spremembe regulativne obravnave. Komisija bo v zvezi s tem ustrezno pretehtala možnosti teh tehnologij, ki prispevajo k znatnemu zmanjšanju emisij, ne da bi pri tem ogrozila okoljsko celovitosti sistema EU za trgovanje z emisijami.